‘Geskiedkundige’ uitspraak in silikose-klasaksie verwelkomArgieffoto Die Mineraleraad van Suid-Afrika het die uitspraak van die Johannesburgse hooggeregshof verwelkom waarin die skikking van die silikose- en tuberkulose-klasaksie goedgekeur is. Die hooggeregshof in Johannesburg het vroeër vandag ŉ skikkingsooreenkoms ter waarde van R5 miljard goedgekeur wat aangegaan is tussen goudmaatskappye en duisende mynwerkers wat longsiektes opgedoen het, en hul afhanklikes. Die skikkingsooreenkoms tussen die eisers en die werkgroep oor longsiektes is reeds verlede jaar aangegaan, maar moes nog deur ŉ hof goedgekeur geword het. Die werkgroep verteenwoordig African Rainbow Minerals, Anglo American SA, AngloGold Ashanti, Gold Fields, Harmony en Sibanye-Stillwater. Roger Baxter, uitvoerende hoof van die Mineraleraad, het gesê die skikkingsooreenkoms is die uiteinde van meer as vier jaar se gesprekke tussen die partye, insluitend verskeie entiteite in Suid-Afrika en ander SAOG-regerings, nie-regeringsorganisasies en ander organisasies. “Die Mineraleraad was ŉ integrale deel van die groter proses, veral deur te verseker dat die huidige vergoedingstelsels wat val onder die Mediese Buro vir Beroepverwante Siektes (MBOD) addisionele finansiële en soortgelyke ondersteuning ontvang,” het Baxter gesê. “Die Mineraleraad wil die partye in die skikkingsooreenkoms gelukwens met hul samewerkende en oplossinggedrewe benadering, met die wete dat dit noodsaaklik was om ŉ uitkoms te vind in ag genome die behoeftes van die eisers en die volhoubaarheid van die bedryf.” Luidens die ooreenkoms sal ŉ trust gestig word om tien klasse van eisers te bevoordeel. Myners wat geraak is en hul families sal tussen R70 000 en R500 000 ontvang afhangend van die klas waarin hulle val. Baxter het gesê hoewel hierdie ŉ geskiedkundige ontwikkeling is, is die volgende stappe in die proses nog belangriker. Dit sluit in om te verseker dat geen werknemers silikose opdoen nie, asook intensiewe programme om pulmonêre tuberkulose te identifiseer en te behandel en te verseker dat statutêre vergoeding wat nog altyd beskikbaar was vir voormalige mynwerkers onder die MBOD toeganklik is en betyds uitbetaal word. Baxter het gesê die Mineraleraad, wat sowat 90% van mynmaatskappye verteenwoordig, sien uit daarna om voortaan steeds ŉ proaktiewe en opbouende rol in hierdie prosesse te speel.